Broj: 711-I-803-P-315-18/19-09-12

Zagreb, 8. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Davorina Ivanjeka kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Arijane Brajko, zamjenice gradonačelnika Grada Buja,** na 41. sjednici, održanoj 8. ožujka 2019.g., donosi sljedeću:

**ODLUKU**

1. **Istovremenim obnašanjem dužnosti zamjenice gradonačelnika Grada Buja i primanjem naknade za obavljanje poslova članice i zamjenice predsjednika Skupštine udruge Unione Italiana (Talijanska Unija), u razdoblju od dana stupanja na dužnost 23. svibnja 2013. do 8. ožujka 2019., dužnosnica Arijana Brajko počinila je povredu članka 14. stavka 5. ZSSI-a.**
2. **Za povredu ZSSI-a, opisanu pod točkom I. izreke ove Odluke, dužnosnici Arijani Brajko izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kuna, koja će trajati 6 mjeseci te će se izvršiti u 6 jednakih uzastopnih mjesečnih obroka, svaki u pojedinačnom iznosu od 500,00 kuna.**
3. **Nalaže se dužnosnici Arijani Brajko da bez odgode razriješi situaciju povrede odredbe ZSSI-a opisanu u točki I. izreke ove Odluke, jer će u protivnom Povjerenstvo protiv dužnosnice pokrenuti novi postupak za odlučivanje o sukobu interesa.**

Obrazloženje

Povjerenstvo je na 35. sjednici održanoj 18. siječnja 2019.g. pokrenulo postupak za odlučivanje o sukobu interesa protiv dužnosnice Arijane Brajko, zamjenice gradonačelnika Grada Buja, zbog moguće povrede članka 14. stavka 5. ZSSI-a, koja proizlazi iz istovremenog obnašanja navedene javne dužnosti i primanja naknade za obavljanje poslova članice i zamjenice predsjednika Skupštine udruge Unione Italiana.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je Arijana Brajko povodom obnašanja dužnosti zamjenika gradonačelnika Grada Buja obvezna postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je u postupku redovite provjere podataka iz izvješća o imovinskom stanju dužnosnice Arijane Brajko steklo saznanja kako imenovana dužnosnica za vrijeme obnašanja javne dužnosti zamjenice gradonačelnika Grada Buja prima naknadu za obavljanje poslova članice i zamjenice predsjednika Skupštine udruge Unione Italiana – Talijanska unija.

Uvidom u Registar dužnosnika kojeg vodi Povjerenstvo utvrđeno je kako je dužnosnica Arijana Brajko obnašala dužnost zamjenice gradonačelnika Grada Buja u razdoblju od 23. svibnja 2013. g. do 26. svibnja 2017. g., te od 9. lipnja 2017. g. ponovno obnaša istu dužnost.

Povjerenstvo je uvidom u izvješće o imovinskom stanju dužnosnice Arijane Brajko, koje je dužnosnica dostavila povodom ponovnog imenovanja na istu dužnost 29. studenog 2017. g., navela kako obnaša javnu dužnost zamjenice gradonačelnika Grada Buja kao volonter, uz primanje volonterske naknade u iznosu do 1.500,00 kuna, te da obavlja funkciju članice Skupštine udruge Unione Italiana – Talijanska unija, za što na godišnjoj razini ostvaruje primitak u neto iznosu od 2.387,59 kuna.

Uvidom u podatke Registra udruga pri Ministarstvu uprave Povjerenstvo je utvrdilo kako je pod registarskim brojem: 00001921 upisana udruga Unione Italiana.

 Na zahtjev Povjerenstva udruga Unione Italiana, u očitovanju od 21. studenog 2018. g., KLASA: 013-04/2018-27/1, URBROJ: 2170-67-02-18-2, navodi kako dužnosnica Arijana Brajko obavlja funkciju članice Skupštine Udruge od 12. srpnja 2006. g., a od 8. kolovoza 2018. g. obavlja i funkciju zamjenice predsjednika Skupštine Udruge, te da joj je od stupanja na javnu dužnost zamjenice gradonačelnika Grada Buja do izrade očitovanja isplaćena naknada za obavljanje funkcija u ukupnom neto iznosu od 14.181,70 kuna, zajedno s putnim nalozima.

Na dodatni zahtjev Povjerenstva, udruga Unione Italiana uz očitovanje od 17. prosinca 2018.g., KLASA: 013-04/2018-27/1, URBROJ: 2170-67-02-18-4, dostavila je sljedeću dokumentaciju: Odluke od 24. lipnja 2010. g., 9. srpnja 2014. g. i 23. lipnja 2016. g. kojima je dužnosnica Arijana Brajko imenovana za obavljanje funkcije članice Skupštine udruge Unione Italiana na četverogodišnje razdoblje, izvadak Odluke o plaćanjima za članove Skupštine udruge Unione Italiana kojom je predviđena naknada u neto iznosu od 60,00 € (u kunskoj protuvrijednosti) za svaku održanu Skupštinu udruge Unione Italiana do 01. siječnja 2009. g., a od 2009. g. neto iznos umanjen je na 48,00 € (u kunskoj protuvrijednosti), Potvrde o isplaćenom dohotku, uplaćenom porezu po odbitku i prirezu za razdoblje od 2006. g. do 2012. g., te Potvrde o isplaćenom dohotku, uplaćenom porezu po odbitku i prirezu za razdoblje od 2013. g. do 2018. g.

Dužnosnica Arijana Brajko je 15. veljače 2019. dostavila pisano očitovanje na Odluku o pokretanju postupka u kojoj je navela da je nesporno da je ona dužnosnica u smislu odredaba ZSSI-a, no da nikada nije bila članica upravnih i nadzornih tijela udruge Talijanska Unija. Pritom pojašnjava kako, za razliku većine drugih udruga gdje presjednik Skupštine (odnosno potpredsjednik) ima određene upravne ili izvršne ovlasti, u okviru Talijanske Unije samo se izvršni odbor i predsjednik Unije mogu tretirati kao upravna ili nadzorna tijela, dok predsjednik ili popredsjednik Skupštine takvih ovlasti nemaju. Dužnosnica upućuje na odredbe Statuta Talijanske Unije, odnosno na odredbe čl. 39. – 48. iz kojih smatra vidljivim da su predsjednik i izvršni odbor Talijanske Unije nositelji svih izvršnih i upravnih ovlasti i jedine osobe na koje se odnosi odredba članka 14. stavka 5. ZSSI-a.

Dužnosnica navodi da je za funkciju članice Skupštine primila naknadu i da ju i dalje prima, i to za funkciju zamjenice presjednika Skupštine, no da to nije protivno odredbi članka 14. stavka 5. ZSSI-a.

U prilogu svog očitovanja dostavila je i tablični prikaz isplata naknada za funkciju člana Skupštine u razdoblju 2014. – 2018. i za funkciju zamjenice predsjednika Skupštine u razdoblju 2018. godine.

Uvidom u Registar dužnosnika kojeg vodi Povjerenstvo utvrđeno je kako je dužnosnica Arijana Brajko obnašala dužnost zamjenice gradonačelnika Grada Buja u razdoblju od 23. svibnja 2013. g. do 26. svibnja 2017. g., te od 9. lipnja 2017. g. ponovno obnaša istu dužnost.

Povjerenstvo je uvidom u izvješće o imovinskom stanju dužnosnice Arijane Brajko, koje je dužnosnica dostavila povodom ponovnog imenovanja na istu dužnost 29. studenog 2017. g., utvrdio da dužnosnica obnaša javnu dužnost zamjenice gradonačelnika Grada Buja kao volonter, uz primanje volonterske naknade u iznosu do 1.500,00 kuna, te da obavlja funkciju članice Skupštine udruge Unione Italiana – Talijanska unija, za što na godišnjoj razini ostvaruje primitak u neto iznosu od 2.387,59 kuna.

Na zahtjev Povjerenstva udruga Unione Italiana, u očitovanju od 21. studenog 2018. g., klasa: 013-04/2018-27/1, urbroj: 2170-67-02-18-2, navodi kako dužnosnica Arijana Brajko obavlja funkciju članice Skupštine Udruge od 12. srpnja 2006. g., a od 08. kolovoza 2018. g. obavlja i funkciju zamjenice predsjednika Skupštine Udruge, te da joj je od stupanja na javnu dužnost zamjenice gradonačelnika Grada Buja do izrade očitovanja isplaćena naknada za obavljanje funkcija u ukupnom neto iznosu od 14.181,70 kuna, zajedno s putnim nalozima.

Na dodatni zahtjev Povjerenstva, udruga Unione Italiana uz očitovanje od 17. prosinca 2018. g., klasa: 013-04/2018-27/1, urbroj: 2170-67-02-18-4, dostavila je sljedeću dokumentaciju: Odluke od 24. lipnja 2010. g., 09. srpnja 2014. g. i 23. lipnja 2016. g. kojima je dužnosnica Arijana Brajko imenovana za obavljanje funkcije članice Skupštine udruge Unione Italiana na četverogodišnje razdoblje, izvadak Odluke o plaćanjima za članove Skupštine udruge Unione Italiana kojom je predviđena naknada u neto iznosu od 60,00 € (u kunskoj protuvrijednosti) za svaku održanu Skupštinu udruge Unione Italiana do 01. siječnja 2009. g., a od 2009. g. neto iznos umanjen je na 48,00 € (u kunskoj protuvrijednosti), Potvrde o isplaćenom dohotku, uplaćenom porezu po odbitku i prirezu za razdoblje od 2006. g. do 2012. g., te Potvrde o isplaćenom dohotku, uplaćenom porezu po odbitku i prirezu za razdoblje od 2013. g. do 2018. g.

Uvidom u Statutu udruge Unione Italiana utvrđeno je da je Skupština najviši predstavnički i odlučujući organ Unione Italiana koji određuje temeljne pravce cjelokupne aktivnosti, utvrđuje programe, odobrava opće zaključke, imenuje i bira upravne i statutarne organe, nadzire njihovu aktivnost, nadahnjuje djelovanje svih struktura, operativnih tijela i institucija Unione Italiana te ustanova koje su u njenom sastavu, a Skupština bira i predsjednika i potpredsjednika i članove Izvršnog odbora.

Iz navedenog proizlazi da je Skupština Unione Italiana upravno i nadzorno tijelo, a čija je potpredsjednica dužnosnica Arijana Brajko, zamjenica gradonačelnika Grada Buja, koja je za članstvo u Skupštini primala naknadu.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. Slijedom navedenog, dužnosnica Arijana Brajko može obavljati funkciju člana i zamjenika predsjednika Skupštine udruge Unione Italiana, ali za obavljanje navedene funkcije ne može primati naknadu.

Uvidom u dostavljenu dokumentaciju Povjerenstvo je utvrdilo kako je dužnosnica Arijana Brajko ostvarila primitak naknade za članstvo u sljedećim iznosima: 04. travnja 2014. g. iznos od 950,30 kuna, 27. svibnja 2014. g. iznos od 712,08 kuna i 10. rujna 2014. g. iznos od 366,24 kuna, odnosno u 2014. g. ukupni primitak iznosi 2.028,62 kune, 14. prosinca 2015. g. uplaćen je ukupni primitak u 2015. g. u iznosu 465,08 kuna, 08. ožujka 2016. g. iznos od 856,55 kuna, 24. svibnja 2016. g. iznos od 1.035,15 kuna i 31. kolovoza 2016. g. iznos od 495,89 kuna, odnosno u 2016. g. ukupni primitak iznosi 2.387,59 kune, 18. rujna 2017. g. iznos od 357,14 kune i 28. prosinca 2017. g. iznos od 1.005,91 kuna, odnosno u 2017. g. ukupni primitak iznosi 1.363,05 kune, 09. listopada 2018. g. iznos od 1.773,30, 02. studenog 2018. g. iznos od 703,49 kuna, 05. studenog 2018. g. iznosi od 1.025,12 kuna i 797,56 kuna, te 07. studenog 2018. g. iznos od 2.436,45 kuna, odnosno u 2018. g. ukupni primitak iznosi 6.735,92 kune.

Iz prikupljenih podataka i dokumentacije utvrđeno je da je dužnosnica Arijana Brajko istovremeno uz obnašanje dužnosti zamjenice gradonačelnika Grada Buja, u razdoblju od stupanja na dužnost 23. svibnja 2013. do donošenja ove odluke 8. ožujka 2019., primala naknadu za članstvo u Skupštini udruge Unione Italiana, čime je počinila povredu članka 14. stavka 5. ZSSI-a. Stoga je Povjerenstvo odlučilo kao što je navedeno u točki I. izreke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. ZSSI-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje sankcije više od minimuma unutar propisanog raspona, Povjerenstvo je cijenilo činjenicu da je dužnosnica u dužem vremenskom razdoblju bila u utvrđenoj povredi, odnosno od 2013. do donošenja ove Odluke. Kao okolnost koja je utjecala na izricanje niže sankcije unutar propisanog raspona, Povjerenstvo je cijenilo okolnost da dužnosnica dužnost zamjenice gradonačelnika Grada Buja obnaša kao volonter.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 3.000,00 kn, koja će trajati 6 mjeseci te će se izvršiti u 6 uzastopnih mjesečnih obroka, svaki u pojedinačnom iznosu od 500,00 kn.

Člankom 20 stavkom 3. ZSSI-a propisano je da obveze koje za dužnosnika proizlaze iz članaka 7., 8., 9., 14. i 17. Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Poziva se dužnosnica Arijana Brajko da razriješi situaciju povrede odredbe ZSSI-a opisanu u točkama I. i II. izreke ove Odluke, a u protivnom Povjerenstvo može protiv dužnosnice pokrenuti novi postupak radi povrede odredi ZSSI-a.

Slijedom navedenog, Povjerenstvo je donijelo odluku kako je navedeno u izreci ovog akta.

 ZAMJENIK PREDSJEDNICE POVJERENSTVA

 Davorin Ivanjek, dipl. iur.

Uputa o pravnom lijeku:
Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Arijana Brajko, elektronička dostava
2. Objava na internetskoj stranici Povjerenstva
3. Pismohrana